Csak a szerencsén múlt, hogy nem történt tragédia: garázs, autó és korom is lángra kapott a napokban
Az elmúlt napokban több tűzesetekhez is vonultak a Nógrád megyei tűzoltók.
A Nógrád Megyei Katasztrófavédelmi Igazgatóság tájékoztatása szerint egy elektromos kapcsolószekrény égett egy garázsban szombat késő délután Patvarcon, a Mikes Kelemen utcában. A lángok átterjedtek a kapcsolószekrény környezetében tárolt anyagokra, eszközökre. A balassagyarmati hivatásos tűzoltók kiérkezése előtt a tulajdonos áramtalanította az épületet, az egység a tüzet egy vízsugárral eloltotta. A tűzeset során személyi sérülés nem történt. Korom izzott egy családi ház kéményében szombat késő este Nagyorosziban, a Géza fejedelem úton. A rétsági hivatásos tűzoltók kéménykotró segítségével megszüntették az izzást. Személyi sérülés nem történt és lakosságvédelmi intézkedésre sem volt szükség, a lakók a fűtést más módon megoldották. Bontási munkálatok közben kigyulladt egy személygépkocsi tegnap délután Érsekvadkerten, a Deák Ferenc úton. A rétsági hivatásos tűzoltók és az Érsekvadkert Község Tűzoltó Egyesületének önkéntesei kiérkezése előtt a lakók megfékezték a lángokat, az egységek egy vízsugárral megszüntették a füstölést. Az eset során senki nem sérült meg. Borítóképünk illusztráció!